Frank Jensen (S), 2002-03-14:
Det er også derfor, at jeg i dag påskønner, at vi har en minister af konservativ observans, der har ansvaret for dyrevelfærd.
For ellers frygter jeg, at Venstre meget hurtigt kunne falde tilbage i det gamle spor, altså at Venstre meget hurtigt kunne fristes til at forhindre, at vi fik nogle velfærdsmæssige forbedringer.
Jeg kan godt også her erindre, at hr. Karsten Nonbo gjorde sig morsom over det med overbrusningsanlæggene
, men folk, der kender til svineproduktion, og det gør landbruget og landbrugets organisationer jo, anbefalede jo det lovforslag, vi fik vedtaget med konservativ støtte.
Det blev jo anbefalet af dem, der har, om man så må sige, fingeren på pulsen ude i landbruget, for de anbefalede, at man også her gennemførte det lovforslag.
Nu skal vi ikke tale så meget om fortiden.
Nu skal vi se fremad, og som sagt kan vi jo glæde os over i aften, at der i Danmark er et meget stort parlamentarisk flertal, der mener, at vi skal gå videre.
Fru Margrete Auken var inde på Danmarks rolle i EU-komiteerne, og det er jo helt afgørende, og det er jo det, som virkelig betyder noget her, at vi har en positiv tilkendegivelse fra de embedsmænd og de repræsentanter også fra det videnskabelige miljø, der sendes til komitéarbejde fra Danmark, og at de bidrager positivt.
Det kræver jo, at deres ministre giver dem det opdrag at repræsentere Danmark som et land, der vil arbejde positivt med.
Det er jo også derfor, der er forskel på, hvilken regering der sidder, men jeg håber, at justitsministeren og hendes medarbejdere vil vide at repræsentere Danmark på bedste vis og også, at man vil sikre, at de repræsentanter, der er med fra Fødevareministeriet i Danmark, varetager de dyrevelfærdsmæssige opgaver på bedste vis.
Så til hr. Ole M. Nielsen, der spurgte, hvad vi kunne mene med det med, at regeringen kunne fremsætte forslag
, når vi har Kommissionen som initiativtager på det her felt. Hr. Ole M. Nielsen har jo ret i, at Kommissionen, når det drejer sig om indre markedsspørgsmål, det, der er i første søjle i EU-systemet, har initiativret.
Men man kan jo godt i komiteerne ligesom fremme initiativer og selv komme med forslag, også der, hvor man skal gå videre.
Så det er det, der er i vores tanker.
Vi har fuld respekt for, at Kommissionen, når det drejer sig om fremsættelse af egentlige direktiver, har initiativretten.
Men den dagsorden, vi har lagt frem i det beslutningsforslag, der ligger her, er initiativer, der er i støbeskeen i EU-systemet, og det er baggrunden for, at regeringen her har en mulighed for at springe på ting, der allerede er sat i gang.
Til hr. Christian H. Hansen skal jeg sige om det med transporterne: Ja, hvis vi ikke kommer videre.
Jeg tror, at vi kan komme videre.
Der ligger jo altså også her forberedelser i EU-systemet til begrænsninger af transporttiderne, men jeg vil godt sige til hr. Christian H. Hansen, at vi fra Socialdemokratiets side, hvis vi ikke kommer nogen vegne i EU-systemet, godt kunne sige: Hvorfor transportere dyr til slagtning uden for landets grænser? Hvorfor ikke sige, at de lige så godt kan hænge i kølevogn, hvis de skal transporteres til Syditalien eller et andet sted?
Så vi deler fuldstændigt opfattelsen.
Der er ingen grund til at transportere dyrene i levende tilstand langt ned igennem Europa, når man lige så godt kunne slagte dem på nærmeste slagteri og sende dem i en kølevogn derned til aftagerne.
Så her er vi enige med Dansk Folkeparti.
Kan vi ikke det, vil vi fra dansk side gerne være med til at støtte, at vi sætter grænserne nationalt.